Dís waarom Bokke 1ste in Japan opdaag | Netwerk24
Deur Cobus Claassen 28 Augustus 2019 12:08
Die Iere het in Portugal laer getrek en Engeland het in Italië gaan kamp opslaan.
Die Springbokke verkies egter om in Japan aan dié land se warm, bedompige laatsomersdae gewoond te raak voordat die Wêreldbeker-rugbytoernooi aanstaande maand daar begin.
Rassie Erasmus op die oefenveld waar die Springbokke hulle vir die Wêreldbeker-veldtog in Japan voorberei. Foto: Gallo Images
Daar is reeds lank gelede besluit dat die Bokke voor die ander lande in Japan sal aankom, en hulle klim reeds Vrydag op die vliegtuig.
Dit is 'n volle drie weke voor Siya Kolisi-hulle op 21 September in Jokohama in hul eerste wedstryd in Groep B teen die All Blacks speel.
"Elke span het sy eie plan om die hitte en die weer in Japan te hanteer. Sommige spanne het byvoorbeeld in Portugal gaan voorberei."
Erasmus sê die Bokke het so beplan dat die span vanjaar vir 20 weke saam gaan wees en dat hulle nou in week 10 van dié tydperk is.
Daar word in die Bok-kamp gehoop dat die lang opbou in Japan hulle 'n voorsprong sal gee.
"Ons het 'n week voor ons (op 6 September in Koemagaja) teen Japan speel, dan nog 'n week voor ons vir die All Blacks voorberei.
"Daar is tyd om aan die hitte gewoond te raak en ons sal teen Japan voor sy tuisskare speel.
"So ons hoop ons sal gewoond wees aan die toestande en die omgewing teen die tyd dat die toernooi begin."
Erasmus gee toe 'n toernooi van nege weke (sou Suid-Afrika tot in die eindstryd vorder) is 'n lang tyd saam.
"Ons het die spelers en groepe die afgelope ruk geroteer om seker te maak almal kry genoeg rus en aftyd.
"Ja, dit is 'n langer toernooi vir ons en 20 weke saam (vanaf die eerste oefenkamp in Junie tot en met die einde van die WB-toernooi) is 'n uitdaging, maar dit is hoekom ons iemand soos Eugene Henning (besturende direkteur van MyPlayers, die liggaam wat beroepspelers in SA verteenwoordig) gekry het om na die welstand van die spelers om te sien."
"Daar is ook 'n paar dinge wat ons in spanverband verander het om te keer dat ons nie moeg raak vir mekaar se geselskap nie."
ICYMI - Meet the 31 men that will carry the hopes of 60 million South Africans. Join us at OR Tambo's International Departures at 10:30am on Friday morning as we send the boys off to Japan in style. #StrongerTogether pic.twitter.com/giB2KM8mXs
Erasmus het grappenderwys daarop gewys dat week 20 eintlik opsy gesit is "vir vierings as die span die toernooi wen".
Hy sê die beste moontlike span sal volgende Vrydag in die losmaker teen Japan speel.
"Dit sal ook teen Nieu-Seeland die geval wees, waarna ons teen Namibië van die spelers sal laat rus."
* Erasmus kon nie aandui watter spelers almal op sy bystandlys is nie.
"Daar mag dalk nog drie of vier name bygevoeg word. Ek wil uitvind oor 'n paar beserings en sien (Saterdag) hoe 'n Curriebeker-wedstryd verloop.
Hier is die volledige Bok-groep vir die Wêreldbekertoernooi. Klik op elke foto om besonderhede oor die speler te sien.